প্রধানমন্ত্রীর বইয়ের ওপর বিশেষ পাঠ কার্যক্রম
প্রধানমন্ত্রী শেখ হাসিনার বই ও সম্পাদিত লেখার ওপর জাতীয় গ্রন্থকেন্দ্র প্রণীত বিশেষ পাঠ কার্যক্রমের চূড়ান্ত মূল্যায়ন বুধবার অনুষ্ঠিত হয়েছে। 







বইটি হচ্ছে ‘আমাদের ছোট রাসেল সোনা’ ও সম্পাদিত লেখা ‘বেদনায় ভরা দিন’। এই মূল্যায়নে মাধ্যমিক গ্রুপে ২৯ ও উচ্চ মাধ্যমিক গ্রুপের ২৯ মোট ৫৮ শিক্ষার্থী/পাঠক অংশগ্রহণ করে। তারা দেশের বাছাই করা ২৯টি বেসরকারি গ্রন্থাগারের সদস্য/পাঠক। 




অনুষ্ঠানে সভাপতিত্ব করেন জাতীয় গ্রন্থকেন্দ্রের সভাপতি মিনার মনসুর। বিচারকমণ্ডলীর সদস্যরা হলেন- অধ্যাপক ড. মাসুদুজ্জামান, অধ্যাপক ডা. মোহিত কামাল, ঝর্ণা রহমান ও সুভাষ সিংহ রায়। আলোকিত সমাজ গড়তে গ্রন্থাগারের ভূমিকার ওপর আলোকপাত করেন বেরাইদ গণপাঠাগার সভাপতি গ্রন্থসুহৃদ এমদাদ হোসেন ভূঁইয়া ও দনিয়া পাঠাগার সভাপতি শাহনেওয়াজ। 
জাতীয় গ্রন্থকেন্দ্র প্রধানমন্ত্রীর ৭৭তম জন্মদিন উপলক্ষ্যে সেপ্টেম্বরে বিশিষ্ট ‘লেখক ও সম্পাদক শেখ হাসিনা’ শিরোনামে এই বিশেষ গ্রন্থপাঠ কার্যক্রম হাতে নেয়। মাঠপর্যায়ে প্রথম রাউন্ডে প্রায় তিন হাজার প্র্রতিযোগী/শিক্ষার্থী অংশগ্রহণ করে। স্থানীয় পর্যায়ে দ্বিতীয় রাউন্ডে ২৯০ জনকে বাছাই করা হয়। জাতীয় গ্রন্থকেন্দ্রের চূড়ান্ত মূল্যায়ন পর্বে অংশ নেয় ৫৮ জন। তাদের মধ্য থেকে সেরা দশ পাঠককে পুরস্কার দেওয়া হবে। সেরা দশ পাঠকের প্রত্যেকে সনদপত্র, নগদ আড়াই হাজার টাকা ও আড়াই হাজার টাকার বই পাবেন। এছাড়া অবশিষ্ট ৫০ পাঠক/শিক্ষার্থীর প্রত্যেকে সনদপত্র ও এক হাজার টাকা করে পাবে।
গ্রন্থপাঠ কার্যক্রমে অংশগ্রহণকারী গ্রন্থাগারগুলো হচ্ছে- ঢাকা: বেরাইদ গণপাঠাগার, দনিয়া পাঠাগার, সীমান্ত পাঠাগার, গ্রন্থবিতান, বুকল্যান্ড লাইব্রেরি, কামাল স্মৃতি পাঠাগার, উত্তরা পাবলিক লাইব্রেরি, বীর মুক্তিযোদ্ধা আবদুল আওয়াল পাবলিক লাইব্রেরি, অনির্বাণ, মুক্তি গণাপাঠাগার, মুকুল ফৌজ পাঠাগার, তাহমিনা ইকবাল পাবলিক লাইব্রেরি, গোলাম আবেদিন মাস্টার ও রেফাতুন্নেছা গ্রন্থাগার, আলোকবর্তিকা গ্রন্থাগার, গোপালগঞ্জ: বর্ণ গ্রন্থাগার, ময়মনসিংহ: আলোর ভুবন পাঠাগার, জাগ্রত আছিম গ্রন্থাগার, অন্বেষা পাঠাগার, স্বপ্নপূরণ লাইব্রেরি, নারায়ণগঞ্জ: সুলপিনা আদর্শ পাঠাগার, সিরাজগঞ্জ: বীর মুক্তিযোদ্ধা আ ফ শ মাহবুবুল হক পাঠাগার, জামালপুর: ভাষা ও স্বাধীনতা সংগ্রামী মতি মিয়া ফাউন্ডেশন, সিলেট: পদক্ষেপ গণপাঠাগার, লালমনিরহাট: আলোকিত মালিটারি ফুটন্ত অভিযান গ্রন্থাগার, সুনামগঞ্জ: অজিত স্মৃতি পাঠাগার, কুমিল্লা: মজুমদার পাবলিক লাইব্রেরি, নেত্রকোনা: জলসিঁড়ি পাঠকেন্দ্র ও মুন্সীগঞ্জ: রহমান মাস্টার স্মৃতি পাঠাগার। একটি গ্রন্থাগার চূড়ান্ত মূল্যায়ন পর্বে আসেনি।

প্রধানমন্ত্রী শেখ হাসিনার বই ও সম্পাদিত লেখার ওপর জাতীয় গ্রন্থকেন্দ্র প্রণীত বিশেষ পাঠ কার্যক্রমের চূড়ান্ত মূল্যায়ন বুধবার অনুষ্ঠিত হয়েছে।